CELEX: 32021R1355
Language: sk
Date: 2021-08-12 00:00:00
Title: Vykonávacie nariadenie Komisie (EÚ) 2021/1355 z 12. augusta 2021 o viacročných národných programoch kontroly rezíduí pesticídov, ktoré majú zaviesť členské štáty (Text s významom pre EHP)

13.8.2021   
               
               
                  SK
               
               
                  Úradný vestník Európskej únie
               
               
                  L 291/120
               
            
         VYKONÁVACIE NARIADENIE KOMISIE (EÚ) 2021/1355
         z 12. augusta 2021
         o viacročných národných programoch kontroly rezíduí pesticídov, ktoré majú zaviesť členské štáty
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2017/625 z 15. marca 2017 o úradných kontrolách a iných úradných činnostiach vykonávaných na zabezpečenie uplatňovania potravinového a krmivového práva a pravidiel pre zdravie zvierat a dobré životné podmienky zvierat, pre zdravie rastlín a pre prípravky na ochranu rastlín, o zmene nariadení Európskeho parlamentu a Rady (ES) č. 999/2001, (ES) č. 396/2005, (ES) č. 1069/2009, (ES) č. 1107/2009, (EÚ) č. 1151/2012, (EÚ) č. 652/2014, (EÚ) 2016/429 a (EÚ) 2016/2031, nariadení Rady (ES) č. 1/2005 a (ES) č. 1099/2009 a smerníc Rady 98/58/ES, 1999/74/ES, 2007/43/ES, 2008/119/ES a 2008/120/ES a o zrušení nariadení Európskeho parlamentu a Rady (ES) č. 854/2004 a (ES) č. 882/2004, smerníc Rady 89/608/EHS, 89/662/EHS, 90/425/EHS, 91/496/EHS, 96/23/ES, 96/93/ES a 97/78/ES a rozhodnutia Rady 92/438/EHS (nariadenie o úradných kontrolách) (1), a najmä na jeho článok 19 ods. 3 písm. b),
         keďže:
         
                     (1)
                  
                  
                     Nariadením (EÚ) 2017/625 sa stanovujú pravidlá úradných kontrol a iných úradných činností vykonávaných príslušnými orgánmi členských štátov s cieľom overiť dodržiavanie právnych predpisov Únie, a to okrem iného v oblasti bezpečnosti potravín na všetkých stupňoch výroby, spracovania a distribúcie. Stanovujú sa v ňom osobitné pravidlá pre úradné kontroly v súvislosti s látkami, ktorých použitie môže viesť k ich rezíduám v potravinách a krmive.
                  
               
                     (2)
                  
                  
                     Nariadením (EÚ) 2017/625 sa zrušuje článok 30 nariadenia Európskeho parlamentu a Rady (ES) č. 396/2005 (2), ktorý sa však naďalej uplatňuje do 14. decembra 2022, ak sa delegovaným aktom nestanoví skorší dátum. V spomínanom článku 30 sú stanovené osobitné požiadavky na zavedenie viacročných národných programov kontroly rezíduí pesticídov založených na riziku s dvojakým účelom – posúdiť úroveň expozície spotrebiteľov a súlad s právnymi predpismi.
                  
               
                     (3)
                  
                  
                     V článku 110 nariadenia (EÚ) 2017/625 sa uvádzajú minimálne požiadavky na obsah viacročných národných plánov kontroly. Tieto požiadavky však neobsahujú osobitné praktické opatrenia potrebné na vypracovanie viacročných národných programov kontroly rezíduí pesticídov.
                  
               
                     (4)
                  
                  
                     Preto je vhodné stanoviť osobitné požiadavky na vypracovanie viacročných národných programov kontroly rezíduí pesticídov, ktoré by mali byť súčasťou viacročných národných plánov kontroly. Predovšetkým je nevyhnutné zabezpečiť, aby režim kontrol zohľadňoval účel posudzovania úrovne expozície spotrebiteľov a súladu s nariadením (ES) č. 396/2005.
                  
               
                     (5)
                  
                  
                     Článok 30 nariadenia (ES) č. 396/2005 sa už 15. decembra 2022 nebude uplatňovať, preto by sa toto nariadenie malo uplatňovať od toho dátumu.
                  
               
                     (6)
                  
                  
                     Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,
                  
               PRIJALA TOTO NARIADENIE:
         
            Článok 1
            Viacročné národné programy kontroly rezíduí pesticídov
            
               1.   Členské štáty zavedú viacročné národné programy kontroly rezíduí pesticídov ako súčasť svojich viacročných národných plánov kontroly v tejto oblasti. Členské štáty svoj viacročný program každoročne aktualizujú.
            
            
               2.   Tieto programy sú založené na riziku a ich cieľom je posúdiť úroveň expozície spotrebiteľov a súlad s nariadením (ES) č. 396/2005. V programoch sa špecifikujú minimálne:
               
                           a)
                        
                        
                           výrobky, z ktorých sa majú vzorky odobrať;
                        
                     
                           b)
                        
                        
                           počet vzoriek, ktoré sa majú odobrať, a analýz, ktoré sa majú vykonať;
                        
                     
                           c)
                        
                        
                           pesticídy, ktoré sa majú analyzovať;
                        
                     
                           d)
                        
                        
                           kritériá uplatňované pri vypracúvaní týchto programov vrátane:
                           
                                       i)
                                    
                                    
                                       kombinácií pesticíd/výrobok, ktoré sa majú zvoliť;
                                    
                                 
                                       ii)
                                    
                                    
                                       počtu vzoriek odobratých tak z domácich, ako aj z nedomácich výrobkov;
                                    
                                 
                                       iii)
                                    
                                    
                                       spotreby výrobkov ako podiel národnej stravy;
                                    
                                 
                                       iv)
                                    
                                    
                                       únijného programu kontroly a
                                    
                                 
                                       v)
                                    
                                    
                                       výsledkov predchádzajúcich viacročných národných programov kontroly.
                                    
                                 
                     
            
               3.   Členské štáty sa podieľajú na únijnom viacročnom programe kontroly v súlade článkom 29 nariadenia (ES) č. 396/2005.
            
         
         
            Článok 2
            Nadobudnutie účinnosti a uplatňovanie
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 15. decembra 2022.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 12. augusta 2021
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 95, 7.4.2017, s. 1.
         
            (2)  Nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (Ú. v. EÚ L 70, 16.3.2005, s. 1).